b"\n_START_ARTICLE_\nKhalid bin al-Walid\n_START_PARAGRAPH_\nKh\xc4\x81lid bin al-Wal\xc4\xabd (arab\xc4\x83: \xd8\xae\xd8\xa7\xd9\x84\xd8\xaf \xd8\xa8\xd9\x86 \xd8\xa7\xd9\x84\xd9\x88\xd9\x84\xd9\x8a\xd8\xaf\xe2\x80\x8e; 592\xe2\x80\x93642) a fost unul dintre tovara\xc8\x99ii profetului Muhammad, \xc8\x99i unul dintre cei mai importan\xc8\x9bi lupt\xc4\x83tori \xc8\x99i conduc\xc4\x83tori ai armatei islamice \xc3\xaen perioada timpurie a islamului. A fost supranumit Sayf All\xc4\x81h al-Masl\xc5\xabl (Sabia lui Allah) datorit\xc4\x83 curajului \xc8\x99i a vitejiei sale, fiind considerat o veritabil\xc4\x83 arm\xc4\x83 pentru ap\xc4\x83rarea intereselor lumii islamice, \xc3\xaen timpul profetului Muhammad \xc8\x99i al primilor doi califi bine-c\xc4\x83l\xc4\x83uzi\xc8\x9bi, \xc8\x99i anume Abu Bakr \xc8\x99i Umar.\n_START_SECTION_\nPersonalitatea lui Khalid\n_START_PARAGRAPH_\nTradi\xc8\x9bia \xc3\xael descrie ca pe un b\xc4\x83rbat ce etala multe calit\xc4\x83\xc8\x9bi pozitive, unind \xc3\xaen personalitatea sa at\xc3\xa2t frumuse\xc8\x9bea fizic\xc4\x83, c\xc3\xa2t \xc8\x99i pe cea intelectual\xc4\x83. Statura impresionant\xc4\x83, umerii la\xc8\x9bi, fizicul puternic, intelectul deosebit, g\xc3\xa2ndurile nobile, \xc8\x99i u\xc8\x99urin\xc8\x9ba cu care manevra sabia sunt cele ce l-au f\xc4\x83cut pe Khalid bin al-Walid s\xc4\x83 devin\xc4\x83 unul dintre cei mai importan\xc8\x9bi comandan\xc8\x9bi ai armatei islamice. Khalid bin al-Walid a fost fiul conduc\xc4\x83torului clanului Banu Makhzoom de la Mecca, \xc8\x99i \xc3\xaenc\xc4\x83 din copil\xc4\x83rie s-a eviden\xc8\x9biat prin curaj, agilitate \xc8\x99i zburd\xc4\x83lnicie. \xc3\x8en tinere\xc8\x9be, \xc8\x99i-a perfec\xc8\x9bionat calit\xc4\x83\xc8\x9bile de previziune \xc8\x99i planificare militar\xc4\x83, devenind una dintre cele mai importante figuri din clanul Banu Makhzoom. \xc3\x8enainte de a se converti la islam, acesta a luptat \xc3\xaempotriva armatei musulmanilor, fiind \xc8\x99ef de batalion \xc8\x99i comandant al cavaleriei \xc3\xaen b\xc4\x83t\xc4\x83lii precum cea de la Uhud._NEWLINE_Sub comanda sa militar\xc4\x83, Peninsula Arab\xc4\x83 a fost unit\xc4\x83 \xc3\xaentr-o entitate militar\xc4\x83 \xc8\x99i anume califatul, acesta ie\xc8\x99ind victorios \xc3\xaen peste o sut\xc4\x83 de b\xc4\x83t\xc4\x83lii \xc3\xaempotriva Imperiului Bizantin, a Imperiului Sasanid \xc8\x99i a unor triburi arabe din zon\xc4\x83. Khalid bin al-Walid a fost decisiv \xc3\xaen b\xc4\x83t\xc4\x83lii precum cele de la Yamama, Firaz, Walaja \xc8\x99i Yarmuk, iar realiz\xc4\x83rile sale militare includ cucerirea unor p\xc4\x83r\xc8\x9bi din Peninsula Arab\xc4\x83, Mesopotamia persan\xc4\x83 \xc8\x99i Siria bizantin\xc4\x83 \xc3\xaentre anii 632 \xc8\x99i 636._NEWLINE_\xc3\x8en timpul vie\xc8\x9bii profetului Muhammad, Khalid bin al-Walid se afla la conducerea lui Banu Makhzoom, un important clan de la Mecca, fiind decisiv prin calit\xc4\x83\xc8\x9bile sale de strategie militar\xc4\x83 \xc3\xaen ob\xc8\x9binerea victoriei meccanilor asupra musulmanilor la b\xc4\x83t\xc4\x83lia de la Uhud. Khalid s-a convertit la islam \xc3\xaen anul 629 \xc8\x99i a participat la campania militar\xc4\x83 nereu\xc8\x99it\xc4\x83 \xc3\xaempotriva bizantinilor \xc3\xaen sudul Iordaniei, \xc8\x99i la cucerirea Meccai de c\xc4\x83tre musulmani. Profetul Muhammad avea o \xc3\xaencredere deosebit\xc4\x83 \xc3\xaen Khalid bin al-Walid, fiind trimis de c\xc4\x83tre acesta pentru a cuceri Dumat al-Jamal \xc8\x99i pentru a negocia convertirea la islam a importantului trib din Yemen, Banu al-Harithah._NEWLINE_Dup\xc4\x83 moartea profetului Muhammad, Khalid bin al-Walid a devenit un important conduc\xc4\x83tor al armatei musulmane \xc3\xaen timpul r\xc4\x83zboaielor Ridda, care au unit \xc3\xaentreaga Peninsul\xc4\x83 Arab\xc4\x83 sub autoritatea califatului islamic. Khalid \xc8\x99i-a dovedit \xc8\x99i ulterior calit\xc4\x83\xc8\x9bile de conduc\xc4\x83tor militar cu o inteligen\xc8\x9b\xc4\x83 strategic\xc4\x83 deosebit\xc4\x83, \xc3\xaen r\xc4\x83zboaiele \xc3\xaempotriva for\xc8\x9belor sasanide din Irak, \xc8\x99i a armatelor bizantine din Siria. \xc3\x8en 636, Khalid bin al-Walid a ob\xc8\x9binut cea mai important\xc4\x83 victorie a sa, \xc3\xaen B\xc4\x83t\xc4\x83lia de la Yarmuk, care a durat 6 zile, \xc8\x99i s-a terminat cu victoria musulmanilor asupra bizantinilor. Conform cronicilor, c\xc3\xa2teodat\xc4\x83, personalitatea lui Khalid pare s\xc4\x83 fi fost una impulsiv\xc4\x83, ignor\xc3\xa2nd uneori ordinile califului, el fiind \xc3\xaenc\xc4\x83 legat de trecutul preislamic, \xc3\xaens\xc4\x83 acesta avea s\xc4\x83 devin\xc4\x83 un erou al lumii islamice \xc8\x99i un simbol al na\xc8\x9bionalismului arab.\n_START_SECTION_\n\xc3\x8enceputul vie\xc8\x9bii lui Khalid\n_START_PARAGRAPH_\nLa scurt timp de la na\xc8\x99terea sa, Khalid a fost luat de l\xc3\xa2ng\xc4\x83 mama sa \xc8\x99i trimis la un trib beduin din de\xc8\x99ert, acesta fiind obiceiul la marile clanuri ale tribului Quraysh din Mecca. O mam\xc4\x83 adoptiv\xc4\x83 i-a fost g\xc4\x83sit\xc4\x83, care avea s\xc4\x83 \xc3\xael al\xc4\x83pteze \xc8\x99i s\xc4\x83 \xc3\xael creasc\xc4\x83. Faptul c\xc4\x83 a tr\xc4\x83it \xc3\xaen de\xc8\x99ert, l-a f\xc4\x83cut pe Khalid s\xc4\x83 dob\xc3\xa2ndeasc\xc4\x83 puterea impun\xc4\x83toare \xc8\x99i s\xc4\x83n\xc4\x83tatea viguroas\xc4\x83 ce aveau s\xc4\x83 \xc3\xael \xc3\xaenso\xc8\x9beasc\xc4\x83 de-a lungul vie\xc8\x9bii. Khalid a tr\xc4\x83it printre arabii de\xc8\x99ertului p\xc3\xa2n\xc4\x83 la v\xc3\xa2rsta de 5 sau 6 ani, c\xc3\xa2nd avea s\xc4\x83 se \xc3\xaentoarc\xc4\x83 la p\xc4\x83rin\xc8\x9bii s\xc4\x83i la Mecca. Tat\xc4\x83l lui Khalid a reu\xc8\x99it cu succes s\xc4\x83 \xc3\xaei insufle fiului s\xc4\x83u calit\xc4\x83\xc8\x9bile de tenacitate, vitejie, curaj, b\xc4\x83rb\xc4\x83\xc8\x9bia specific\xc4\x83 arabilor din acea perioad\xc4\x83, generozitate, noble\xc8\x9be, \xc8\x99i \xc3\xaendem\xc3\xa2nare \xc3\xaen lupt\xc4\x83._NEWLINE_Clanul Banu Makhzoom era responsabil cu ap\xc4\x83rarea tribului Quraysh din Mecca, \xc8\x99i astfel, membrii acestui clan erau printre cei mai buni c\xc4\x83l\xc4\x83re\xc8\x9bi din Peninsula Arab\xc4\x83, ei fiind de asemenea speciali\xc8\x99ti \xc3\xaen cre\xc8\x99terea cailor care erau folosi\xc8\x9bi \xc3\xaen lupt\xc4\x83 de c\xc4\x83tre tribul Quraysh. Khalid a \xc3\xaenv\xc4\x83\xc8\x9bat \xc3\xaenc\xc4\x83 de mic c\xc4\x83l\xc4\x83ria \xc8\x99i multe tehnici de lupt\xc4\x83, el devenind un specialist \xc3\xaen manevrarea armelor \xc8\x99i l\xc4\x83s\xc3\xa2nd impresia unui talent natural. Fiind \xc3\xaenzestrat cu asemenea calit\xc4\x83\xc8\x9bi, el a devenit una dintre cele mai admirate personaje de la Mecca, popularitatea sa cresc\xc3\xa2nd \xc8\x99i datorit\xc4\x83 fizicului sau impun\xc4\x83tor \xc8\x99i a personalit\xc4\x83\xc8\x9bii sale puternice._NEWLINE_Khalid era \xc3\xaenrudit cu cel ce avea s\xc4\x83 devin\xc4\x83 al doilea calif din cei patru califi rashidun, \xc8\x99i anume Umar bin al-Khattab. Cei doi erau prieteni, \xc8\x99i adesea se \xc3\xaentreceau \xc3\xaen aproape tot ceea ce f\xc4\x83ceau, ambii fiind \xc3\xaenzestra\xc8\x9bi cu mult\xc4\x83 inteligen\xc8\x9b\xc4\x83, putere \xc8\x99i vigurozitate.\n_START_SECTION_\nPerioada profetului Muhammad \xc8\x99i convertirea lui Khalid la islam\n_START_PARAGRAPH_\nDup\xc4\x83 ce profetul Muhammad \xc8\x99i-a \xc3\xaenceput misiunea de chemare \xc3\xaen islam a membrilor din tribul Quraysh, ac\xc8\x9biunile sale au devenit subiecte importante de discu\xc8\x9bie \xc3\xaen casa al-Walid. Adesea, al-Walid st\xc4\x83tea seara cu fii s\xc4\x83i \xc8\x99i cu alte rude discut\xc3\xa2nd ac\xc8\x9biunile recente ale lui Muhammad, precum \xc8\x99i ceea ce \xc3\xaencerca tribul Quraysh pentru a contracara aceste ac\xc8\x9biuni. Uneori, se discut\xc4\x83 despre \xc3\xaencerc\xc4\x83rile de a \xc3\xael convinge pe Muhammad s\xc4\x83 se opreasc\xc4\x83, prin intermediul unchiului s\xc4\x83u Abu Talib, acestea \xc3\xaens\xc4\x83 nu au avut efect, Muhammad continu\xc3\xa2ndu-\xc8\x99i misiunea._NEWLINE_Dup\xc4\x83 plecarea profetului Muhammad de la Mecca la Medina, au avut loc multe lupte \xc3\xaentre musulmanii de la Medina \xc8\x99i qurayshitii de la Mecca. Khalid nu a participat la b\xc4\x83t\xc4\x83lia de la Badr, \xc3\xaens\xc4\x83 a participat fratele s\xc4\x83u mai mare, Walid ibn al-Walid, care a fost capturat de c\xc4\x83tre musulmani \xc8\x99i \xc8\x9binut ca prizonier. Ulterior, acesta avea s\xc4\x83 se converteasc\xc4\x83 la islam. \xc3\x8en b\xc4\x83t\xc4\x83lia de la Uhud, Khalid a fost decisiv \xc3\xaen ob\xc8\x9binerea victoriei asupra musulmanilor, el dovedindu-\xc8\x99i \xc3\xaen acea b\xc4\x83t\xc4\x83lie calit\xc4\x83\xc8\x9bile de strategie militar\xc4\x83 (625). Ultima b\xc4\x83t\xc4\x83lie pe care Khalid a dus-o \xc3\xaempotriva musulmanilor a fost \xc3\xaen 627, \xc8\x99i anume B\xc4\x83t\xc4\x83lia Tran\xc8\x99eelor._NEWLINE_\xc3\x8en anul 628, a avut loc Pactul de la Huddaybiyya \xc3\xaentre musulmanii de la Medina \xc8\x99i qurayshitii de la Mecca. \xc3\x8en perioada urm\xc4\x83toare, a avut loc o schimbare \xc3\xaen g\xc3\xa2ndirea lui Khalid. Acesta \xc8\x99i-a amintit de b\xc4\x83t\xc4\x83lia de la Uhud, \xc8\x99i de felul \xc3\xaen care profetul Muhammad \xc8\x99i-a organizat armat\xc4\x83. El a fost uimit de puterea pe care o aveau musulmanii, de\xc8\x99i erau total dep\xc4\x83\xc8\x99i\xc8\x9bi din punct de vedere numeric. Fratele lui Khalid, Walid bin al-Walid, i-a trimis c\xc3\xa2teva scrisori de la Medina \xc3\xaen care \xc3\xaencerca s\xc4\x83 \xc3\xael conving\xc4\x83 s\xc4\x83 se converteasc\xc4\x83 la islam. \xc3\x8en final, Khalid s-a hot\xc4\x83r\xc3\xa2t s\xc4\x83 se converteasc\xc4\x83 la islam, \xc8\x99i a plecat de la Mecca spre Medina, \xc3\xaen ciuda amenin\xc8\x9b\xc4\x83rilor lui Abu Sufyan bin Harb. La 31 mai 629, Khalid ajunge la Medina, este primit de fratele s\xc4\x83u Walid, \xc8\x99i \xc3\xae\xc8\x99i declar\xc4\x83 inten\xc8\x9bia de a se converti la islam.\n_START_SECTION_\nPrimele ac\xc8\x9biuni militare dup\xc4\x83 convertire\n_START_PARAGRAPH_\nLa trei luni dup\xc4\x83 ce a ajuns la Medina, Khalid a avut ocazia de a \xc3\xae\xc8\x99i demonstra calit\xc4\x83\xc8\x9bile de lupt\xc4\x83tor \xc8\x99i comandant, de aceast\xc4\x83 dat\xc4\x83 pentru credin\xc8\x9ba pe care o alesese de cur\xc3\xa2nd. Profetul Muhammad a trimis un reprezentat la conduc\xc4\x83torul ghassanizilor din Siria, vasali ai Imperiului Bizantin, \xc3\xaens\xc4\x83 acest reprezentat a fost capturat \xc8\x99i ucis la Mu'tah de c\xc4\x83petenia unui trib local ghassanid sub numele de Shurahbil ibn Amr. Ca rezultat al acestui eveniment, Muhammad a preg\xc4\x83tit o expedi\xc8\x9bie militar\xc4\x83 \xc3\xaempotriva Ghassanizilor. Muhammad l-a numit pe Zayd bin al-Harithah comandant al armatei trimise, iar pe Ja'far bin Abi Talib \xc8\x99i Abd Allah bin Rawahah ca \xc3\xaenlocuitori ai acestuia. \xc3\x8en cazul \xc3\xaen care to\xc8\x9bi cei trei \xc8\x99efi ai armatei trimise ar fi c\xc4\x83zut \xc3\xaen lupt\xc4\x83, misiunea de a alege un nou comandant r\xc4\x83m\xc3\xa2nea \xc3\xaen m\xc3\xa2inile lupt\xc4\x83torilor participan\xc8\x9bi la expedi\xc8\x9bia militar\xc4\x83. Cei trei comandan\xc8\x9bi ai armatei musulmane au fost uci\xc8\x99i, iar oamenii l-au ales pe Khalid bin al-Walid pentru a fi comandantul armatei. B\xc4\x83t\xc4\x83lia de la Mu'tah avea s\xc4\x83 se termine cu \xc3\xaenfr\xc3\xa2ngerea musulmanilor, afla\xc8\x9bi \xc3\xaen num\xc4\x83r de 3000 de oameni, \xc3\xaen fa\xc8\x9ba armatei bizantine format\xc4\x83 din 200,000 de oameni. Khalid \xc8\x99i-a dovedit \xc3\xaens\xc4\x83 calitatea de comandant, el evit\xc3\xa2nd un veritabil masacru pentru armata musulman\xc4\x83, \xc8\x99i reu\xc8\x99ind o retragere strategic\xc4\x83. Tradi\xc8\x9bia spune c\xc4\x83 Khalid s-a luptat cu o ardoare deosebit\xc4\x83 \xc3\xaen aceast\xc4\x83 b\xc4\x83t\xc4\x83lie, el rup\xc3\xa2nd nu mai pu\xc8\x9bin de nou\xc4\x83 s\xc4\x83bii \xc3\xaen timpul luptei. Dup\xc4\x83 aceast\xc4\x83 b\xc4\x83t\xc4\x83lie, Khalid a fost supranumit \xe2\x80\x9cSabia lui Allah\xe2\x80\x9d de c\xc4\x83tre profetul Muhammad._NEWLINE_C\xc3\xa2nd a avut loc Pactul de la Hudaybiyya, \xc3\xaentre musulmanii de la Medina \xc8\x99i qurayshitii de la Mecca, tribul Khuza a intrat \xc3\xaen aceast\xc4\x83 \xc3\xaen\xc8\x9belegere de partea musulmanilor, iar tribul Bani Bakr a fost inclus \xc3\xaen pact de partea Qurayshitilor. \xc3\x8entre aceste dou\xc4\x83 triburi existau diferite ne\xc3\xaen\xc8\x9belegeri \xc3\xaenc\xc4\x83 din perioada preislamic\xc4\x83, iar odat\xc4\x83 cu acest pact se a\xc8\x99tepta ca aceast\xc4\x83 rivalitate s\xc4\x83 fie dat\xc4\x83 la o parte, \xc3\xaens\xc4\x83 lucrurile nu au stat in acest fel. Cei din tribul Bani Bakr au organizat \xc3\xaentr-o noapte o razie asupra celor din tribul Khuza, cu ajutorul secret al tribului Quraysh. \xc3\x8en acest raid, au fost uci\xc8\x99i 20 de membri ai tribului Khuza. O delega\xc8\x9bie a tribului Khuza a fost trimis\xc4\x83 la Medina pentru a \xc3\xael informa pe profetul Muhammad despre aceast\xc4\x83 \xc3\xaenc\xc4\x83lcare a pactului._NEWLINE_\xc3\x8en acel an, 630, Profetul a hot\xc4\x83r\xc3\xa2t s\xc4\x83 se \xc3\xaendrepte spre Mecca pentru a o cuceri. \xc3\x8en aceast\xc4\x83 expedi\xc8\x9bie militar\xc4\x83, Khalid a condus una dintre cele patru armate ce au intrat \xc3\xaen Mecca prin patru rute diferite. Tot \xc3\xaen acel an, Khalid a participat la b\xc4\x83t\xc4\x83lia Hunayn. Profetul Muhammad avea o \xc3\xaencredere deosebit\xc4\x83 \xc3\xaen Khalid bin al-Walid, fiind trimis de c\xc4\x83tre acesta pentru a cuceri Dumat al-Jamal. \xc3\x8en anul 631, profetul a trimis o expedi\xc8\x9bie militar\xc4\x83 sub comanda lui Khalid bin al-Walid la tribul Banu al-Harithah din nordul Yemenului. Khalid a avut misiunea de a negocia convertirea acestora la islam. Khalid a ajuns la Najran, iar membrii tribului Banu al-Harithah au acceptat chemare la islam. Khalid a r\xc4\x83mas c\xc3\xa2teva luni la Najran pentru a \xc3\xaei \xc3\xaenv\xc4\x83\xc8\x9ba pe membrii tribului mai multe despre islam. Aceasta a fost ultima misiune efectuat\xc4\x83 de Khalid \xc3\xaen timpul vie\xc8\x9bii Profetului Muhammad.\n_START_SECTION_\nKhalid \xc3\xaen timpul primilor doi califi\n_START_PARAGRAPH_\nDup\xc4\x83 moartea profetului Muhammad, unele triburi arabe puternice au pornit un soi de revolte \xc3\xaempotriva conducerii de la Medina. \xc3\x8en realitate, unele forme de apostazie ale unor triburi arabe au \xc3\xaenceput \xc3\xaenc\xc4\x83 din timpul vie\xc8\x9bii lui Muhammad, \xc3\xaens\xc4\x83 acestea au \xc3\xaenceput s\xc4\x83 reprezint\xc4\x83 un pericol abia dup\xc4\x83 moartea sa. Primul calif, Abu Bakr, avea misiunea de a \xc8\x9bine piept triburilor \xc3\xaen care ap\xc4\x83ruse apostazia. Abu Bakr a \xc3\xaemp\xc4\x83r\xc8\x9bit armata \xc3\xaen mai multe brig\xc4\x83zi, una dintre ele \xc8\x99i cea mai important\xc4\x83 fiind condus\xc4\x83 de Khalid ib al-Walid, care a fost trimis s\xc4\x83 opreasc\xc4\x83 cele mai importante puncte ale rebelilor. Khalid a avut misiunea s\xc4\x83 se \xc3\xaendrepte spre Tulaiha ibn Khuwaylad la Buzakha \xc8\x99i Malik ibn Nuwayrah la Butah. Khalid i-a \xc3\xaenvins pe ambii \xc3\xaen b\xc4\x83t\xc4\x83liile de la Buzakha \xc8\x99i Butah. Khalid a ordonat execu\xc8\x9bia lui Malik ibn Nuwayrah, \xc8\x99i astfel musulmanii \xc8\x99i-au recuperate puterea \xc3\xaen Nejd. \xc3\x8en 632, Khalid l-a \xc3\xaenvins pe Musaylimah al-Kaddab la b\xc4\x83t\xc4\x83lia de la Yamama, disp\xc4\x83r\xc3\xa2nd astfel cea mai mare parte a rebeliunii pornite de unele triburi arabe dup\xc4\x83 moartea lui Muhammad._NEWLINE_Dup\xc4\x83 ce rebeliunea a fost \xc3\xaenvins\xc4\x83, \xc8\x99i de\xc8\x99i musulmanii se temeau \xc3\xaentr-o oarecare m\xc4\x83sur\xc4\x83 de Imperiul Persan din cauza a ceea ce demonstrase acesta pe plan militar, Abu Bakr s-a hot\xc4\x83r\xc3\xa2t s\xc4\x83 extind\xc4\x83 Imperiul Islamic \xc3\xaencep\xc3\xa2nd cu zona Eufratului din Mesopotamia inferioar\xc4\x83 (Irakul de ast\xc4\x83zi). Abu Bakr l-a trimis pe Khalid bin al-Walid s\xc4\x83 se lupte cu persanii \xc8\x99i s\xc4\x83 cucereasc\xc4\x83 Irakul, pun\xc3\xa2nd sub comanda s\xc4\x83 o armat\xc4\x83 format\xc4\x83 din 18,000 de lupt\xc4\x83tori. Khalid a c\xc3\xa2\xc8\x99tigat \xc3\xaen patru b\xc4\x83t\xc4\x83lii consecutive \xc8\x99i anume B\xc4\x83t\xc4\x83lia Lan\xc8\x9burilor, B\xc4\x83t\xc4\x83lia R\xc3\xa2ului, Walaja \xc8\x99i Ullais \xc3\xaen anul 633, \xc8\x99i termin\xc3\xa2nd cu al-Hira \xc3\xaen Mai 633. Astfel aproape toat\xc4\x83 zona Mesopotamiei inferioare a devenit controlat\xc4\x83 de Khalid bin al-Walid. \xc3\x8en 634, Khalid a cucerit \xc8\x99i ora\xc8\x99ul Damasc, dup\xc4\x83 un asediu ce a durat 30 de zile. \xc3\x8en timpul asediului pe care Khalid \xc3\xael efectua asupra ora\xc8\x99ului Damasc, Abu Bakr a decedat, iar Umar bin al-Khattab a devenit noul calif al Imperiului Islamic._NEWLINE_Cea mai important b\xc4\x83t\xc4\x83lie a lui Khalid ibn al-Wlaid \xc3\xaen timpul celui de-al doilea calif Umar este B\xc4\x83t\xc4\x83lia de la Yarmuk. Dup\xc4\x83 ce cuceriser\xc4\x83 Emesa, musulmanii s-au \xc3\xaendreptat spre nord pentru a cuceri \xc3\xaentreaga zona nordic\xc4\x83 a Siriei. \xc3\x8emp\xc4\x83ratul Heraclius a adunat mai multe triburi arabe ce se opuneau islamului, \xc8\x99i c\xc3\xa2teva brig\xc4\x83zi armene. Unele surse afirma c\xc4\x83 aceast\xc4\x83 armat\xc4\x83 ar fi fost format\xc4\x83 din 100,000 de oameni, iar altele afrima c\xc4\x83 ar fi fost format\xc4\x83 din 200,000 de oameni. Armata musulmanilor era format\xc4\x83 din 24,000 de oameni. Khalid nu se mai afla la conducerea armatei islamice, Abu Ubaidah fiind comandantul armatei, la ordinele califului Umar. Khalid a simi\xc8\x9bit amenin\xc8\x9barea venit\xc4\x83 din partea bizantinilor \xc8\x99i i-a propus lui Abu Ubaidah ca \xc3\xaentreaga armat\xc4\x83 din zon\xc4\x83 s\xc4\x83 se adune la Jabiya \xc8\x99i s\xc4\x83 aib\xc4\x83 loc o b\xc4\x83t\xc4\x83lie decisiv\xc4\x83 \xc3\xaen acea zon\xc4\x83. Aceast\xc4\x83 ac\xc8\x9biune i-a \xc3\xaencurcat planurile lui Heraclius care nu dorea o lupt\xc4\x83 \xc3\xaen c\xc3\xa2mp deschis. Tot la sugestia lui Khalid, armata s-a \xc3\xaendreptat spre malul r\xc3\xa2ului Yarmuk, iar Abu Ubaidah a hot\xc4\x83r\xc3\xa2t c\xc4\x83 Khalid s\xc4\x83 devin\xc4\x83 comandant al luptei. B\xc4\x83t\xc4\x83lia a durat 6 zile, \xc8\x99i s-a terminat cu victoria impresionant\xc4\x83 a armatei musulmane, care era dep\xc4\x83\xc8\x99it\xc4\x83 clar din punct de vedere numeric.\n_START_SECTION_\nDeces\n_START_PARAGRAPH_\nKhalid s-a stabilit \xc3\xaen ultimii ani ai vie\xc8\x9bii la Emesa (Homs). C\xc3\xa2nd era pe patul mor\xc8\x9bii, acesta \xc8\x99i-a exprimat sup\xc4\x83rarea c\xc4\x83 moare \xc3\xaen acest fel, spun\xc3\xa2ndu-i unui prieten c\xc4\x83 ar fi vrut s\xc4\x83 moar\xc4\x83 pe c\xc3\xa2mpul de lupt\xc4\x83, \xc8\x99i \xc3\xaen niciun caz z\xc4\x83c\xc3\xa2nd pe un pat. Ar fi vrut s\xc4\x83 moar\xc4\x83 cu sabia \xc3\xaen m\xc3\xa2na lupt\xc3\xa2ndu-se a\xc8\x99a cum a f\xc4\x83cut toat\xc4\x83 via\xc8\x9ba sa. Khalid a decedat la Homs \xc3\xaen anul 642. Morm\xc3\xa2ntul s\xc4\x83u este la o moschee ce \xc3\xaei poarta numele."